กฏหมายและภาษี M&B เรื่องง่ายๆที่ทำให้ยาก (ตอน3)
เรามาดูกฎหมายและภาษีเกี่ยวกับการควบรวมกิจการกันต่อ หลังจากที่ผมได้นำเสนอมาแล้ว 2 ตอนโดยวันนี้เป็นเรื่องเกี่ยวกับการโอนกิจการ ซึ่งจะทำให้ไม่ต้องเสียภาษ่ีนั้น ทำกันอย่างไร
16 เม.ย. 2556

เรามาดูกฎหมายและภาษีเกี่ยวกับการควบรวมกิจการกันต่อ หลังจากที่ผมได้นำเสนอมาแล้ว 2 ตอนโดยวันนี้เป็นเรื่องเกี่ยวกับการโอนกิจการ ซึ่งจะทำให้ไม่ต้องเสียภาษ่ีนั้น ทำกันอย่างไร
2.การโอนกิจการ
การโอนกิจการจากบริษัท A ไปบริษัท B หรือบริษัท B ไปบริษัท A เช่น หากบริษัท A ต้องการโอนกิจการจากบริษัท B มา ก็ทำได้โดยการโอนทรัพย์สินและกิจการจากบริษัท B ทั้งหมดมาในมูลค่าทางบัญชี หรือราคาตลาด (ซึ่งรวมถึงหุ้นด้วยถ้ามี)
การโอนกิจการทั้งหมดจะไม่ต้องเสียภาษีมูลค่าเพิ่ม ธุรกิจเฉพาะ อากรแสตมป์ และหากมีการคืนทุนให้แก่ผู้ถือหุ้นของ B ก็ได้รับประโยชน์ (แม้จะได้รับผลประโยชน์คือมากกว่าเงินลงทุน) เพราะกฎหมายบังคับให้ต้องเลิกกิจการบริษัท B (แต่มาตรา 5 สัตตรสใหม่ ทำให้ผู้ถือหุ้น B ต้องเสียภาษีจากผลประโยชน์การคืนทุนให้ผู้ถือหุ้น B จากกระบวนการเลิกบริษัท B)
3.การซื้อหุ้นของกิจการ
กรณีหากบริษัท A อยากได้หุ้นบริษัท B มา ก็สามารถทำโดยการแลกหุ้นกับผู้ถือหุ้น B (ซึ่งเป็นประเด็นที่ขอให้กรมสรรพากรพิจารณาว่าไม่ควรเสียภาษีเงินได้จากผลได้จากทุน (Capital Gain) ทั้งนี้ ก็จะมีการปรับโครงสร้างโอนหุ้นต่างๆ ให้บริษัท A ถือหุ้นในบริษัท B เพื่อส่งเสริมให้มีการปรับโครงสร้าง จะได้มีบริษัทจดทะเบียนมาเข้าตลาดหลักทรัพย์มากขึ้น เช่น
กรณีข้างต้นผู้ถือหุ้นในบริษัท B จึงไม่ควรต้องเสียภาษีหากมีกำไรจากการขายหรือแลกหุ้น และบริษัท A อาจเข้าตลาดในลักษณะบริษัทโฮลดิง หรือธุรกิจหลักบริษัท A และบริษัท B ร่วมกัน
แต่ตามกฎหมายใหม่นี้ จะต้องมีการโอนกิจการของบริษัท B และชำระบัญชีของบริษัท B อีกรอบเพื่อใช้สิทธิประโยชน์ในทางภาษี ซึ่งผมคิดว่าไม่ใช่วัตถุประสงค์ของการเสนอแก้ไขกฎหมายเลย และผมเข้าใจว่าประเด็นเรื่องการแลกหุ้น ทางกรมสรรพากรกำลังพิจารณาใหม่แต่อาจเป็นห่วงเรื่องการเลี่ยงภาษี โดยอาจกำหนดเงื่อนไขว่าการแลกหุ้นแบบใดที่จะได้รับยกเว้นเพื่อป้องกันการหลีกเลี่ยงภาษี ดังนั้นในขณะการแลกหุ้นที่จะได้รับยกเว้นภาษี ก็ต้องเลิกบริษัทเดิมเท่านั้น
นี่คือตัวอย่างที่กรมสรรพากรไม่ได้ออกมาอธิบายเรื่องนี้กับผู้ประกอบการ ว่าเหตุใดจึงทำเรื่องง่ายให้เป็นเรื่องยากและเหตุใดจึงทำให้การควบรวมกิจการทำได้ยากและมีต้นทุนทางภาษีสูงเพิ่มขึ้น
หากเป็นเช่นนี้แล้ว เราจะส่งเสริมตลาดทุนไทยและสร้างความเข้มแข็งให้ธุรกิจไทยให้ดีได้อย่างไร 
ผมจึงเรียกร้องให้กระทรวงการคลังและกรมสรรพากรดำเนินการชี้แจงในประเด็นนี้และดำเนินการอย่างเร่งด่วนต่อไป